Luis Armando Bambarén Gastelumendi

Luis Armando Bambarén Gastelumendi (født 14. januar 1928 i Yungay i Peru, død 19. mars 2021) var en peruansk prelat og katolsk biskop av Chimbote. Fra 1999 til 2003 var han president for den peruanske bispekonferanse. 


== Liv og virke ==


=== Bakgrunn ===
Bambarén vokste opp i et katolsk hjem i Yungay i Ancash-regionen i Peru. Hans foreldre var Alfredo og Luisa, han var selv den femte i rekken av åtte barn. To av hans søsken bikk også inn i det religiøse liv. Etter folkeskole i hjembuyen fortsatte han ved Colegio de la Inmaculada i Lima.


=== Jesuitt ===
Han inntrådte den 20. april 1944 i jesuittordenens novisiat. I 1949 sendte ordenen ham for studier i filosofi ved det teologiske fakultet ved Universitetet i Granada i Spania. Han underviste i Lima fra 1952 til 1955, og ble så sendt tilbake til Granada for å fullføre studiene i katolsk teologi.


=== Prest ===
Han ble presteviet den 15. juli 1958 i Madrid. Deretter virket han som sjelesørger i Mexico og Colombia. I 1961 ble han stedfortredende direktør for Colegio de la Inmaculada de Lima. I 1964 ble han rektor for Colegio San Ignacio de Loyola de Piura. I 1965 grunnla han Instituto de Mecánica Agrícola e Industria Loyola.


=== Biskop ===
Pave Paul VI utnevnte ham den 1. desember 1967 til hjelpebiskop i Lima og titularbiskop av Sertei. Erkebiskopen av Lima, kardinal Juan Landázuri Ricketts, bispeviet ham den 7. januar året etter. Medkonsekrerende biskoper var Ricardo Durand Flórez, biskop av Cuzco, og Alcides Mendoza Castro, erkebiskop ad personam for det peruanske militærordinariat.
Som biskop engasjerte han seg umiddelbar for forsvaret av fattige i hans tilsynsområde, og det området de fattigste bodde i kalte han Pueblo Joven (= ung by). Den 31. mai 1970 ødela et jordskjelv en betydelig del av regionen Ancash, og han ble da utnevnt til komiteen for gjenoppbygging og rehabilitering av de rammede områder. I mai  1971 forsvarte biskop Bambarén med sin egen kropp retten til bosted for tusener av landokkupanter i Pamplona i hovedstaden Lima, som etter å ha blitt utsatt for en konfrontasjon med sivilgarden (Guardia Civil) og politiet den 4. mai, var blitt tvangsforflyttet til sandørkenområder sør for byen den 16. mai, der det senere vokste opp det distrikt som skulle få navnet Villa El Salvador. Biskop Bambarén protesterte også direkte på de arresterte og tvangsflyttedes vegne til lederen av militærjuntaen, general Juan Velasco Alvarado; han grep da inn, og dessuten med å fjerne innenriksministeren general Armando Artola Azcárate, fra sitt embede. Etter dette fikk biskop Bambarén tilnavnet «Obispo de los pueblos jóvenes».Den 2. juni 1978 ble han utnevnt til prelat av Chimbote. Da dette territorialprelaturet ble elevert til bispedømme den 6. april 1983, ble han utnevnt til dets første biskop. Fra 1999 til 2003 var han president for den peruanske bispekonferanse. 
Den 4. februar 2004 innvilget pave Johannes Paul II hans søknad om aldersbetinget fratreden. Senere, da det oppflammet en situasjon som kunne ha utløst en institusjonell krise, rådet biskopen president Alejandro Toledo til å anerkjenne at han var faren til Saraí, en kvinne fra Piura.Biskop Bambarén fikk også æren av å i 2015 presenterte tre prester som i 1991 var blitt myrdet av den kommunistiske geriljagruppen Sendero Luminoso da de ble saligkåret for deres martyrdød:  De polske fransiskanerprestene Miguel Tomaszeck og Zbigniew Strzalkowski fra ordenens Krakowprovins, og fader Alessandro (Alejandro) Dordi fra det italienske bispedømme Bergamo.Biskop Bambarén døde etter intensivmedisinsk omsorg i mars 2021 i en alder av 93 år av en SARS-CoV-2-infeksjon.


== Episkopalgenealogi ==
Hans episkopalgenealogi er:

Kardinal Scipione Rebiba (1504-1577)
Kardinal Giulio Antonio Santori (1532-1602) * bispeviet 1566
Kardinal Girolamo Bernerio (1540-1611) *1586
Erkebiskop Galeazzo Sanvitale (1566-1622) *1604
Kardinal Ludovico Ludovisi  (1595-1632) *1621
Kardinal Luigi Caetani (1595-1642) *1622
Kardinal Ulderico Carpegna (1595-1679) *1630
Kardinal Paluzzo Paluzzi Altieri degli Albertoni (1623-1698) *1666
Pave Benedikt XIII (1649-1730) *1675
Pave Benedikt XIV (1675-1758) *1724
Pave Klemens XIII (1693-1769) *1743
Kardinal Alessandro Mattei (1744-1820) *1777
Kardinal Pietro Francesco Galleffi (1770-1837) *1819
Kardinal Filippo de Angelis (1792-1877) *1826
Kardinal Amilcare Malagola (1840-1895) *1876
Kardinal Giovanni Tacci (Porcelli) (1863-1928) *1895
Kardinal Fernando Cento (1883-1973) *1922
Kardinal Juan Gualberto Guevara y de la Cuba (1882-1954) *1941
Kardinal Juan Landázuri Ricketts (1913-1997) *1952
Biskop Luis Armando Bambarén Gastelumendi


== Utmerkelser ==
Medalla de Oro de Santo Toribio de Mogrovejo (Peru, 2003)


== Referanser ==